钦定古今图书集成/方舆汇编/职方典/第1512卷 > 《蒲缥驿》林俊
## 钦定古今图书集成/方舆汇编/职方典/第1512卷 > 《蒲缥驿》林俊

“草亭动孤酌，日敛瘴烟昏。”老屋因风卷，清溪带雨浑。
桴鼓新声在，山瓯古意存。荜门通细火，渔唱起“江村。”

悬石临回磴，飞流下激湍。亦知愁《九折》，王事敢辞难。

《府志》：“武帝元狩元年，开西南彝，始通博南，置不韦县，
属益州郡。”益州在今昆明。《常璩志》曰：“孝武时，通博南
山，渡兰津。”溪，置隽唐、不韦二县。徙南越相吕嘉子
孙宗族实之，因名不韦，以彰其先人之恶。
光武建武九年，西南彝栋蚕反，杀长吏。诏威武将军
刘尚讨之，追至不韦，斩栋蚕。是后其王贤栗等率其
种万馀，诣越嶲太守郑鸿降，光武封为酋长。

明帝永平元年，诸彝叛，益州太守张翕讨平之，立《澜
沧郡》，置博南、哀牢二县。

章帝建初元年，哀牢王类牢杀守令越嶲太守王寻，
募楪榆、哀牢二万人攻博南，焚其舍。明年，诸彝争击
类牢，大破斩之。

安帝元初五年，越嶲彝叛永昌，益州蜀郡彝皆叛应
之。益州刺史张乔遣从事杨竦将兵至楪榆击之。
汉永昌太守刘安世铸金为蛇，以献梁冀，益州刺史
种嵩发其奸，不果献。冀恨嵩，因以他事陷之，金蛇输
官。后归杜乔，冀借观不与，竟诬杀乔。

兴平三年，改益州郡为建宁郡，又分建宁之西、永昌
之东，置云南郡。是年，雍闿以永昌附吴，丞相诸葛亮
讨平之。时益州永昌、牂牁、越巂四郡俱平，即其渠帅，
用龙佑那为酋长，赐姓张。雍闿本益州大姓，为郡耆
师，其下有建宁蛮孟获，素有勇略，闿恃之，常欲反，乃
煽惑诸彝，执张裔以降吴。孙权受其降，遥授闿为永
昌太守。于是永昌功曹吕凯与府丞王抗率属士民
闭境拒守，且荅檄晓之，闿不听，使孟获屡攻永昌。凯
与抗恩威内著，民皆信服，故得不下。亮归，表吕凯、王
抗等皆为亭侯。亮驻师永昌时，谱次九隆、世绪以为
甲门，悉用其人为渠帅，图画山水而建封之，凡九十
馀部。景耀初，以霍弋为永昌太守。先是永昌郡彝獠
恃险不宾数为寇害乃以弋为太守率偏军讨之迁
翊军将军。

晋武帝咸和八年，李雄陷宁州，复置汉州，《永昌郡》隶
焉。

唐咸亨三年，永昌蛮叛，姚州总管梁积寿讨平之。是
时，永昌之西，野桑生石上，其材上屈西向而下直，南
诏取以为弓，不筋漆而利，名曰“螟弓。”

岳凤，缅酋也。既杀罕氏，遂窃陇川符印以自佩。又伪
造缅铎，僭称金楼白象主，弄王莽哒喇，以书报天皇
帝。中有“洱水缅人洗马池，滇海缅人洗象池。今欲网
鱼滇海，走猎苍华”等语，甚傲慢。后为刘𬘩所擒，并其
于曩乌，械京师斩之。

哀牢人细奴逻耕于巍山，数有祥异。社会之日，白国
主张乐进求率部众祭孔明铁柱。柱顶故有金缕鸟
忽飞下，集细奴逻左肩，相戒勿动，八日乃去。众骇异，
以为天意所属。进求乃以女妻之，因让国焉。自称“奇
王”，是为《南诏》。

元世祖至元十四年，金齿千额总营内附，缅人怨之，
攻其地，欲立砦腾越、永昌之间。诏遣忽都信《苴日》等
伐永昌之西腾越蒲蛮阿昌、金齿未降部族。是年，缅
酋蒲甘遣其将释多罗伯级率士卒象马以万计寇
腾越。总管段信苴迎战于南甸，缅酋败走。是年，缅酋
入寇，怯烈以战具资军士，讨平之。

十八年，大理元帅纳速喇丁以军抵金齿、蒲缥、曲腊、
缅国，招安彝寨三百，籍户十二万二百，定租赋，置邮
传，立兵卫，归以驯象十二入贡。

十九年二月，遣诸王相荅吾儿、右丞大卜、参政也罕
的斤征缅信苴日迎师至金齿，病卒。以其弟《忠》为大
理宣慰司军民万户府。

二十年，相荅吾儿等分道击缅，招讨使怯烈造舟于
阿昔、阿禾两江，顺流攻之，拔江头城。遣使招其王，不
应。进拔太公城，缅降。

二十一年正月，《金齿》十二部皆内附。置“卯牙”宣慰司
于蒲甘，命云南王率怯烈移镇缅。

二十二年革镇康、建宁路宣慰司，并立大理、金齿等
处宣抚司，以贺天寿为安抚司，忽伯副之。是年，金齿
孟定甸官俺嫂率民二万五千降，蒲人降礼等纳款。
二十三年，招讨使张万、也先帖木儿会兵永昌，讨缅。
明年，缅平。

大德五年七月，征缅帅还，为金齿诸蛮所遮，士多战
死。诏薛超兀儿移兵讨之，无功。

武宗至大二年十一月，八百媳妇及车里诸蛮作乱遣云南右丞算只儿威往招谕之，为贼所赂，复以肆
掠败还。

四年五月，复遣兵击八百媳妇。侍御史赵世标谏曰：
“蛮彝事在羁縻，先朝用兵不已，致亡失军旅，诛戮省
事。今当选重臣知体者，付以边寄，兵宜无用。”不听。
英宗至治元年，怒谋甸叛，毁案牍，烧掠百姓四十馀
寨，朝廷遣使谕之。

明洪武初，胡渊奉旨修筑永昌郡城，欲罗太保山于
内。至仁寿门之上，山势陡峻，屡筑皆坏。渊绘图以进，
太祖以笔画其处曰：“如此筑何难？”后一筑即成。至今
诸处俱圯，此处独存，人呼为“御笔勾。”

太祖洪武十五年闰二月，沐英、蓝玉等克大理，又分
兵略定金齿等处。

十六年六月，土官高公并也先、虎都，构麓川彝思可
叛，屠永昌城。

十八年，土官段同知叛，指挥李观讨平之。

二十一年，平缅诸蛮百彝刁思郎入寇，总兵沐英遣
兵击败之。三月，缅复率众入寇，沐英自将精锐二万
往讨之，斩首二万馀级，俘万人，生获四十七象。酋目
刁思郎死，馀党败走。

二十九年，思伦侵缅甸，宣慰卜剌浪遣使请于朝。上
命行人李思聪、钱古训持诏往谕之。思伦惧，谢罪，愿
罢兵。

三十年九月，麓川蛮刁干孟攻逐思伦，据其境。思伦
奔诉京师。上悯之，赏赉甚厚，遣归。诏沐春为将军，何
福、徐凯为副，往讨之，大破其众。

三十一年五月，沐春进兵击平缅。先以兵送思伦于
金齿，使人谕刁干孟，不从。乃遣何福等直𢭏南甸，破
景罕寨，复击崆峒寨。干孟乞降，上以其反复，不许。何
福擒斩之，思伦复还麓川。

成祖永乐元年，车里宣慰司土酋力暹荅侵地掳官，
西平侯沐晟请讨之。上敕晟以理告谕。荅悔惧，还所
掳官及地，遣使入谢。

三年，八百蛮酋叛，沐晟奏遣都指挥陈濬等讨之。又
令木邦罕宾法起兵先入协攻，戮其渠魁，南彝遂平。
大古剌、小古剌等部落皆来朝贡。诏置宣慰司二、长
官司五以统之。

正统二年十月，麓川酋思任反。思任，伦次子也。明初，
思伦叛，沐英招之内附，奏为宣慰司。宣德时，与木邦
仇杀，因失官，以孟养刁氏代。至思任，因刁宾玉势弱，
遂据麓川，侵孟定、湾甸等处。命沐晟遣官招之，不奉
诏。乃置木邦、孟养、孟定三府，设镇远、镇威二州，立千
崖、湾甸、潞江大侯、者乐五长官司，又置腾冲千户所
以扼其要。

三年十二月，思任掠腾冲、南甸，取孟养地。刁宾玉奔
永昌死。思任遂屠腾冲，据潞江。事闻，遣刑部主事杨
宁往谕，不服。

四年正月，诏沐晟率沐昂、方政往讨思任。兵至潞江，
任请降，晟信之。杨宁曰：“兵未加而降，诈也。惧有后悔。”
晟不听深入，伏发，方政力战死。晟回至楚雄，饮药卒。
五月，以沐昂为征南将军，右都督吴亮副之，马翔、张
荣为左右参将，进讨捷于潞江。

五年二月，沐昂军抵陇把，张荣违昂节制，大败而遁。
诏切责昂，逮吴亮、马翔。七月，思任屯孟罗，据《者章》硬
寨，沐昂进败之。

六年，思任遣使谢罪，太监王振议讨。大学士杨士奇
谓“远蛮不足较，宜为耕守计”，振执不可，侍读刘球亦
谏，不听。命定西伯为征南将军，兵部尚书王骥提督
军务，太监曹吉祥、监军，侍郎曹晞督饷，杨宁等赞画，
率兵十五万往征。十一月军进金齿，分三道抵上江，
斩首数万，大破于沙木笼山，又破其象阵于马鞍山。
任思走缅，子思机匿孟养，骥移兵讨之。时维摩州土
蛮韦郎罗作乱，逃入安南；骥檄之，斩首以献。

七年三月班师。论功，封蒋贵定西侯，王骥靖远伯，馀
陞赏有差。既而思任复乱。冬十月，命骥等再征。
八年二月，王骥至金齿，分兵进𢭏麓川，檄缅献思任
父子。使还，言“缅愿献，欲得重臣往取。”郭登请行入缅，
卜剌浪来会，颇骄蹇。登折之，乃听命。登回，其相缅剌
札以舟载思任来献。会有嫉登功者，议留守沙坝。《剌
札》至，不见登，遂不敢献。骥听裨将陈仪言，密令蒋贵
击之，刺札竟持思任去，贵子雄追之，兵败自刎。东路
兵克孟养诸寨，思机逃。骥还，仍以捷闻。

十二年十月“思机思尚据《孟养》叛。”

十三年复以王骥督军务，征麓川，大破之，逾孟养，至
孟那而还。思机、思尚竟失所在。彝众复立思任幼子
思洪为主，求言“愿奉思氏，永当差发”，许之，班师。河西
县学教谕詹英劾骥老师费财，滥行爵赏。

景泰二年，缅人执《思机》，献俘于京。

正德二年八月，永昌东城锁，夜半自开，占当有兵。其
后郡人为内竖张诚激变，参将沐松抚之，乃止。
杨慎久戍滇中，妇黄氏寄一律云：“雁飞曾不到衡阳锦字何由寄永昌。三春花柳妾薄命，六诏风烟君断
肠。曰归曰归愁岁暮，其雨其雨怨朝阳。相闻空有刀
环约，何日金鸡下夜郎？”

杨慎戍永昌，遍游诸邑，所至携娼伶以随。蛮酋欲求
其诗翰，不可得，乃以白绫作衫，遗诸妓服之。酒后乞
诗，杨欣然命笔，醉墨淋漓，挥满裙袖。酋重价购归，杨
后知之，更以为快。

万历五年，缅酋莽瑞体结陇川诸蛮作乱。先是，莽纪
岁嘉靖时为孟养所杀。其子瑞体奔洞吾毋家，因有
其地，吞并邻境，招陇川多士宁叛。士宁不从，其养子
岳凤弑士宁以应之。士宁妻罕氏怀印携二子多忠、
多孝奔永昌。当事不能救，令归凤，尽杀之，遂据陇川。
瑞体遣子应里喇鲔分戍陇干，自攻迤西。土官思个
告急。副使罗汝芳调汉、土兵合击之。缅兵败，岳凤导
之遁去。

七年，莽瑞体复侵迤西，思个，被杀。缅甸以杀掠占据
情，赴阙陈告。上命镇、巡官往勘，乃以永昌府知府严
时泰、卫指挥王训往谕诸彝，不听。

十年十月，岳凤陷干崖，时莽瑞体死，子应里嗣。凤执
遮放头目刁落思，送应里，遂入姚关。

万历十一年，缅酋犯施甸，焚掠极惨。将攻永昌，恐不
利，乃执孕妇以卜，曰：“男则永昌，女则顺宁。”剖之得女，
遂攻陷顺宁，大肆焚掠而去。

十六年四月，永昌姚营兵鼓噪索饷，劫同知，抄掠抵
省。巡抚萧彦伏兵杨林要击之，歼其魁，馀党平。九月，
缅兵犯猛密，参将邓子龙围思化思豪于蛮莫。巡抚
萧彦令同知漆文昌抚之，文昌单骑入，化豪匐伏听
抚。

十九年，莽应鲤破猛拱、猛广，又围蛮莫，邓子龙率兵
剿退。又攻迤西思化等，邓子龙击败之。

二十一年十二月，莽应鲤分道入犯，思顺奔猛卯。巡
抚陈用宾至永昌，遣将王一麟、卢承爵等合剿，多所
斩获。募闽人黄袭，使暹罗王得楞，令其袭缅；又计斩
土酋，多掩缅失所恃，乃退归。

二十二年，巡抚陈用宾檄同知漆文昌、参将吴显忠
筑八关、二堡于三宣要害以戍缅，并议屯田。

二十四年，猛卯酋多奄、勾缅构乱，陈用宾檄木邦、罕
钦灭之，筑平麓城。议屯田城汉龙、天马二关。

二十六年，诸蛮俱绝缅入贡。缅人复侵思轰各土司，
击之溃归。

二十七年十二月，都督沐叡出师至永昌，与巡抚陈
用宾、巡按刘会奏讨密堵之叛孽。

三十二年，缅攻猛密，征兵思轰；参将王廷光止轰勿
发，轰从之，缚献其使。缅怒，攻轰，轰死；都司王万年救
之不及，酋长思华据其地。

三十三年，陈用宾遣副将陈寅擒缅目多罕，复蛮莫
界。

三十八年，陇川宣抚多安叛入缅，巡抚周嘉谟檄兵
备黄文炳追斩之。陇川平，立其弟安靖。

万历间，蛮海哈守备李天常将之任，道经橄榄坡，有
鸟辄夜鸣甚哀。天常询之土人，云：“自思正死后即有
此，今三年矣。”天常祝之曰：“若果思正，当为尔复地复
仇。”后遂寂不鸣。

永昌城北旧有毒水，人畜误饮多有死者。有江西人
至此曰：“此毒在其源，宜穷之。”因迹至山中水所出处，
见一蟊虫，大如豕，取而焚之，腥闻十馀里，其毒遂绝。
崇祯间，郡人王盘结上江漕涧土官及野人为
乱，先烧兰津桥，因攻永昌北城。推官陈旬业引卫军
御之，贼不能攻，至暮遁去。

《华阳国志》云：“南郡出孔雀，常以二月来翔，月馀而去。”
今澜沧江浔多孔雀，其食“金刚纂，故羽有毒，常浴于
江，误食水亦杀人。好事者捕之，畜于家，饲以稻粱，年
馀乃无毒矣。”

景东蒙化山多瘴，西至永昌殆甚。澜沧、潞江水皆深
绿，不时红烟浮其面，日中人不敢渡。瘴起以春末，止
于秋杪，夹岸草头相交结不可解，名“交头瘴”，时则行
旅皆绝。江岸居民色多黄瘠，惟妇人不染。

澜沧江岁五六月，江中有物，色如霜，光如火，声如折
木破石，触之则死，或云瘴母。《文选》谓之“鬼弹”，《内典》谓
之“禁水。”此惟江边有之，郡治绝无。

《南园录》称：“永昌城西北五里许，俗名大寺山，寺废无
孑遗矣。弘治间，掘得石碑，甚宏丽。因碑阴载常住财
货之繁，惧镇守者生事，辄碎之。”近复得一小碑文，虽
不足观，而可证永昌之为邑，在元已盛，与金齿迥绝。
又可见当年财货之殷，非今日可及也。

《通志》：缅酋莽瑞体生时，值大雪，其屋独无。雪夜，所居屋常有光。及长，长耳方颐，长目阔面。缅人皆黑漏，体
独白面，雄躯恢阔沉挚，狡谲机变，信赏必罚，又善抚
其众，降者必恤。金象土地无所吝，故孑然亡命，拓地
数千里，亦彝人之杰也。

罗岷山极高峻，下临澜沧江，岩上常有飞石下击，每
以为野兽躧踏者，不之异也。昔有一商，偶以他事至
山顶，夜宿岩上，亲见。将晓时，石自江中飞上云雾中。
此事出《南园续录》，似非无据，但与旧志“高僧舞石”之
说迥异，故并记之。

《孟告》去猛密止百里，通宝井金厂之后。其地产大树，
叶如车轮，彝人取以覆屋。

《通志》：“唐永徽间，有一老僧美髯，戴赤莲冠，衣袈裟，持
钵至蒙舍细奴逻家乞食。时奴逻父子耕巍山下，姑
妇往饷，见僧乞食，遂食之。再炊往馌，僧坐不去，持馌
中道，僧已先在，复向乞食，姑妇惊怪，又食之。返而复
炊，持馌具至巍山，则见僧坐磐石，前有青牛，左有白
马，朱鬣，右有白象，各驯伏，上覆云气。云中有二童子”，
一执铁杖于左，一执金镜于右。姑妇惊喜，再供之。僧
问何所愿，二女不知。僧曰：“奕叶相承。”二女趋奴逻等
至，则但见五色云中一人持钵而坐，仿佛见二童子，
唯馀磐石上衣痕及象马牛之迹。

五代时，赵善政居浪穹天马山下。其山左涧有水，右
涧无水。有樵青神者，善鬼法，众樵谓之曰：“若能分水
于右涧乎？”青神曰：“不难。”遂以斧柯触右涧，水涌出，与
左涧均。人居在右者，咸利之，遗迹尚存。

永昌施甸长官司，旧广彝州也，地名“铁毛嘴”，有眢井，
深窅莫测。弘治戊午冬，有庄指挥出猎，纵一鹘搏雉，
雉入井，鹘随雉入。庄命左右逐之。至井边鹘，雉复腾
起，闻井中“呜呜”有声，徐察之，人声也。庄命引绳下曳
之，乃一妇人，遍体衣触风皆碎，气息仅存。徐饷以粥，
逾月乃言其为大理杨拱妻张也，从夫货易于施甸。
夫素恶妇，绐以归宁，至井边，䌸手足，推入，寻下大石，
有崖蔽之，得不死。俄而绳索渐断，掬水以饮，经四十
馀日，既而发脱殆尽。庄以白于直指，直指杖其夫而
归张于母家。

隆庆末年，陇川有白彝，夫妇入山伐竹，剖其中有水，
水中有生鱼六七头，持归烹食，夫妇皆化为虎，残害
人畜不可胜计。百方阱捕，竟不能得。

万历初年，解州俞保补戍腾越，妻王氏，颇识书，日将
粒米作信香，旦夕祷于关帝。诵《诗》曰：“信香一粒米，客
路万重山。一香一点泪，流恨入萧关。”终岁米积若干。
俞保在伍，一夜闻关帝呼曰：“汝妇虔诚，汝欲归否？”保
伏地乞归。呼令揪马驰行，猎猎风声，已落平沙中。天
晓，乃知为解州城外。抵家叩户，王氏惊疑保道所以，
方出抱哭，随诣庙谢。明日赴州言状，移文腾越查之。
保离伍仅一日，而伍簿复有“关圣免勾”四字，保军遂
得免。

南甸丙弄山在司东十里。昔有僧自大理来此，坐化
形变为石。后经兵毁，止存其首。土人祀之。